  Виталий Пронин 1-тӥ августысен Удмуртиысь ог 120 сюрс ужась пенсионеръёслэн пенсиоссы йылозы. Со сярысь Удмуртиысь ветеранъёслэн огазеяськонзылэн семинараз ивортӥз Удмуртиысь Пенсиосъя фондэн кивалтӥсь Алексей Бельтюков. Пенсия борды тужгес бадӟымез ватсэт луоз 234 манет (3 пенсионной балл), нош шоро-куспоез ватсэт - 150 манет. - Пенсияос будо, - шуэ Алексей Бельтюков. - Алигес ортчытэм индексациосты но толэзьлы быдэ тыриськись выплатаосты лыдэ басьтыса, туннэ страховой пенсилэн шоро-куспо быдӟалаез 12 сюрс 628 манет луэ. Арлыдъя пенсилэн - 13 сюрс 281 манет (сое басьтон понна кышномуртъёслы 55 арес, нош пиосмуртъёслы 60 арес тырмыны кулэ). Социальной пенсилэн шоро-куспо быдӟалаез - 8 сюрс 953 манет (со тыриське, адями кыӵе ке мугъёсъя тырмыт стаж но пенсионной баллъёс люканы ӧз быгаты ке). Пичи дырысенызы инвалид нылпиослэн шоро-куспо пенсизы - 13 сюрс 894 манет. Быдӟым оже пыриськем ветеранъёс толэзьлы быдэ 41 сюрс манетлэсь ятыр басьто. Елена Рябина  